Opskort van Tshwane se ambulansdiens ‘roekeloos’(Argieffoto) Die VF Plus het die Gautengse regering se besluit om nié ŉ bedryfslisensie aan die Tshwane-metroraad vir nood- mediese dienste goed te keur nie, gekap. Sakkie du Plooy, die VF Plus se woordvoerder oor gesondheid in die Tshwane-metroraad, het die besluit as “skandelik” bestempel en gesê dit dien as bewys dat die provinsiale regering en die metroraad se administrateurs nie vir inwoners omgee nie. “Hierdie weerhouding van ŉ ambulans-dienslisensie vind plaas terwyl die aantal Covid-19-gevalle drasties in die Tshwane-metro en in Gauteng styg. In die konteks is die optrede van die Gautengse regering irrasioneel en roekeloos.” Maroela Media het vroeër berig weens die sogenaamde provinsialisering van die nooddienste het die Gautengse regering besluit om nie weer ŉ bedryfslisensie aan die Tshwane-metroraad toe te ken nie. Volgens die provinsiale owerhede is nood- mediese dienste vroeër aan munisipaliteite uitgekontrakteer, maar die model was ondoeltreffend en duur. Kwara Kekana, woordvoerder van die Gautengse gesondheidsdepartement, het gesê die nuwe stelsel gaan ŉ meer billike en doeltreffende diens verseker. Volgens Du Plooy het Gauteng die afgelope 18 maande geen subsidie aan die Tshwane-metroraad vir ambulansdienste betaal nie. Die metro het desondanks steeds voortgegaan om die diens te lewer. “Die weerhouding van die dienslisensie span die kroon. Hoewel die Gautengse departement van gesondheid ook ŉ ambulansdiens in die metro bied, is dit nie naastenby voldoende om in die inwoners van Tshwane se behoefte aan ambulansdienste te voorsien nie,” het Du Plooy gesê. “Die Gautengse departement van gesondheid kon dieselfde lisensie, soos uitgereik aan private ambulansdienste, aan die Tshwane-metro uitgereik het.” Die party het onderneem om dringend met die provinsiale gesondheidsdepartement oor die kwessie te vergader.